Calandra de bico curvo

A calandra de bico curvo (Alaemon alaudipes) é unha ave paseriforme que é un reprodutor residente de rexións áridas, desertas ou semidesertas das illas de Cabo Verde e a través de gran parte do norte de África, ata a Península Arábiga, Siria, Afganistán, Paquistán e a India.

 Taxonomía e sistemática 
Anteriormente, a calandra de bico curvo estaba clasificada como pertencente aos xéneros Upupa e Certhilauda ata que foi trasladado a Alaemon. O nome Alaemon procede do grego alēmōn, que significa 'vagante' (de alaomai, 'vagar'). O xénero foi establecido por Alexander Keyserling e Johann Heinrich Blasius en 1840.

 Subespecies 
Recoñécense catro subespecies:
 A. a. boavistae - Hartert, 1917: atopada nas illas Cabo Verde.
 A. a. alaudipes - (Desfontaines, 1789): atopada no norte de África desde o sur de Marrocos e Mauritania ata a Península do Sinaí.
 A. a. desertorum - (Stanley, 1814): descrita orixinalmente como especie separada no xénero Alauda. Atopada no noroeste do Sudán ata o norte de Somalia e Arabia Saudí central ata o sur do Iemen.
 A. a. doriae - (Salvadori, 1868): descrita orixinalmente como unha especie separada no xénero Certhilauda. Atopada no leste de Arabia ata Iraq, Irán e noroeste da India.

 Descrición 
Esta calandra é grande, de patas longas e corpo delgado cun distintivo bico curvado cara a abaixo. A face ten marcas escuras incluíndo unha liña que atravesa o ollo e liñas que parecen bigotes desde a base do bico ata o ollo. O peito ten pintas e a parte ventral é branca con tons beixes mentres que a partes dorsais son de cor gris area. A femia é lixeiramente menor con marcas menos prominentes e o bico é lixeiramente máis curto. A garra posterior é curta e recta. O bico superior curvado ten exposta a abertura nasal. A lingua é bífida no extremo.

 Comportamento e ecoloxía 

Estas aves poden verse soas ou en pares, xa que buscan alimento correndo ou camiñando en aceleróns, sondando e escavando no chan. Foron rexistrados alimentándose dos corpos frutíferos de certos fungos. A estación reprodutora é principalmente despois das primeiras chuvias, na India a maioría dos rexistros son de marzo a xullo. Os rexistros serodios de agosto cando as chuvias se atrasan tamén se fixeron na India. A exhibición do cortexo do macho consiste en elevarse con aleteos e despois baixar coas ás pechadas ata un pousadeiro. O comezo da canción lembra o dunha bubela. En voo exhiben o rechamante debuxo das ás con plumas alares negras con base e bordo posterior brancos e a cola branca con plumas negras externas. O macho tamén canta con notas que se elevan e baixan consistentes en asubíos trilados e clics que foron transcritos como tii-tii-tii seguido dun prolongado tii-hoo feito mentres voan en picado. A chamada típica é un zriii ou too vibrantes. O niño é prominente e con forma de copa feito de pequenos paus e situado nun arbusto baixo ou no chan, ás veces na base dun arbusto, e a miúdo está situado nun arbusto illado. Poñen dous ou tres ovos e ambos os sexos fan quendas para chocar os ovos. Aliméntanse de insectos e outros invertebrados, pequenos lagartos  e sementes. As aves xoves poden correr velozmente mesmo antes de poderen voar. A femia pode realizar exhibicións de distracción cando as crías ou o niño están en perigo.

Durante a parte calorosa do día poden refuxiarse en tobos dos lagartos Uromastyx. A perda de auga pola súa pel varía coa temperatura e poden vivir en condicións moi áridas. A súa reprodución depende das chuvias e en anos moi secos pode que non se reproduzan.

 Distribución e poboacións 
A súa ampla distribución comprende varias poboacións que foron designadas como subespecies. Estas inclúen a boavistae de Cabo Verde, a nomeada alaudipes da rexión sahariana do norte de África e o norte de Arabia. A subspecie desertorum foi asignada a poboacións que viven ao longo da costa do mar Vermello, mentres que as poboacións do leste de Iraq, Paquistán e noroeste da India son asignadas á subespecie doriae. Formas como pallida e a variedade cinerea están incluídas en doriae.

 Galería 

 Notas 

 Ligazóns externas 

Fotografías e vídeos - The Internet Bird Collection

Categoría:Aláudidos
Categoría:Animais descritos en 1789